Súradnice: 49°10′23″S 20°12′04″V﻿ / ﻿49,173°S 20,201°V﻿ / 49.173; 20.201

**Veľká Studená dolina** (poľ. *Dolina Zimnej Wody*, nem. *Grosses Kohlbachtal*, maď. *Nagy Tarpataki völgy*) je dolina na južnej strane Vysokých Tatier. Je druhou odnožou severozápadného cípu Studenej doliny. Tiahne sa od Starolesnianskej poľany severozápadným smerom a v závere západným smerom k hlavnému hrebeňu Vysokých Tatier.

Polohopis
---------

Je väčšia ako jej susedná Malá Studená dolina. Má dĺžku približne 5,5 km. Jej najväčšia šírka presahuje 2 km, plocha 29,8 km². Dolina sa tiahne od lesného pásma mierne hore. Stred doliny je tiež mierny. Až vyššie sa začína zužovať a dvíhať do skalného žľabu, ktorý sa volá *Brána*. Nad Bránou sa dolina mierne rozširuje a potom sa bočnými vetvami strmšie dvíha.

V doline je niekoľko menších dolín, doliniek, kotlín a žľabov – Kráľovský žľab, Veverkov žľab, Grószov žľab, Slavkovská jama, Dolinka pod Vareškovým plesom, Varešková kotlinka, Dlhá kotlinka, Kotlinka pod Prielomom, Divá kotlina, Rovienková kotlina, Zbojnícka pláň, Ostrý kotol, Strelecké polia, Strelecká kotlina.

Preteká ňou Vareškový potok, Zbojnícky potok, Sivý potok, Strelecký potok, Slavkovský vodopád, ktoré sa zlievajú do Veľkého Studeného potoka. Nad Starolesnianskou poľanou sa spája s Malým Studeným potokom tečúcim Malou Studenou dolinou a vytvárajú Studený potok a Vodopády Studeného potoka.

Názov
-----

Od menšej Malej Studenej doliny sa odlišuje prívlastkom „veľká". Názvy dolín Malej i Veľkej Studenej doliny prešli mnohými zmenami. Základné pomenovanie je odvodené od Studeného potoka, ktorý vzniká spojením Veľkého a Malého Studeného potoka. V niektorých slovenských textoch sa nesprávne ujal názov *Studenovodská dolina* alebo *Veľká Studenovodská dolina*. Dolinou však nepreteká žiadna *Studená voda* ale Studený potok. Len v poľskom názvosloví sa potok volá *Zimna woda* a dolina primerane k tomu dostala názov *Dolina Zimnej wody*. Aj Nemci a Maďari odvodili názov doliny od mien potoka *Kohlbach* a *Tarpak* a dolinu nazvali *Kohlbachtal* a *Tarpataky vőlgy*.

Názov *Kahlbach* sa objavil v chotárnej listine z roku 1412. Bol odvodený od slova *Kalberk (Kahlberg)* čiže lysá hora, ktorým nazvali Prostredný hrot, ktorý dominuje obom dolinám. Názov od neho prevzal aj potok a potom celá dolina. Spišskí Nemci vyslovovali *Kahlbach* ako *Kohlbach* a *Kahlbachtal* ako *Kohlbachtal* a v tejto podobe prešli tieto názvy aj do tlače, turistických sprievodcov a máp. Niektorí autori mylne predpokladali, že názov vznikol zo slova Kohle, t. j. uhlie a upravovali dolinu na *Uhľovú dolinu* – *Kohlenbachtal* a *Uhľový potok* – *Kohlenbach*. Autorom maďarského názvu doliny je lingvista Ján Hunfalvy. Len pre zaujímavosť možno uviesť, že Juraj Buchholtz st. spomína dolinu v roku 1719 ako Kaalbächer *Grund*.

Plesá
-----

Je to dolina s najväčším počtom plies v celých Tatrách. Je ich 26 – Vareškové pleso, Dlhé pleso, *Dlhé oko*, ktoré je vo výške približne 1 990 m n. m. v hornej časti Dlhej kotliny, je to nepatrné, pravdepodobne nestále pliesko (poľský tatranský historik Witold Henryk Paryski donedávna bezmenné jazierko odvodzuje od jeho blízkeho suseda, Dlhého plesa), tri Sesterské plesá, šesť Zbojníckych plies, Starolesnianske pleso, Ľadové pleso, Pusté a Malé Pusté pleso, tri Sivé plesá, tri *Studené plesá* – Nižné, Prostredné a Vyšné, dve Vyšné a dve Nižné strelecké plesá.

Chaty
-----

Prvou chatou Studenej doliny a vôbec vo Vysokých Tatrách, bola Rainerova chata. Sprvoti bola len obyčajnou útulňou. Neskôr vedľa nej vyrástla Chata Kamzík. V hornej časti doliny postavil lesný erár v roku 1907 poľovnícku chatku, ktorú neskôr prebudovali a nazvali Zbojnícka chata.

Obete doliny
------------

Kroniky zaznamenávajú desiatky obetí. Prvou obeťou, podľa dochovaných záznamov, bola Alžbeta Möbiusová, z poľského Vroclavu, ktorá 13. septembra 1917 si skracovala chodník od Zbojníckej chaty. Spadla na skaliskách a utrpela zlomeninu lebky a nohy. Ešte žila, sama si ošetrila nohu, ale zomrela na následky vyčerpania a straty krvi. Našli ju o 13 dní náhodní turisti.

V doline zomreli aj dvaja horskí vodcovia. Dňa 28. marca 1935 zomrel v snehovej lavíne na severných svahoch *Slavkovských veží* horský vodca Tomáš Budzák zo Ždiaru. Dňa 18. júla 1938 po prudkej búrke pri schádzaní z Prostredného hrotu do Veľkej Studenej doliny sa 75-ročný horský vodca Ján Franz zošmykol na zľadovatených skalách. Po 30 metrovom páde zomrel na následky ťažkých poranení.

V noci zo 6. na 7. apríla 1962 sa v doline odohrala jedna z doteraz nevysvetlených nehôd. Vtedy vo veľmi nepriaznivom počasí zahynuli traja horolezci. Na Zbojníckej chate sa stretli dve skupiny horolezcov z Košíc a z Brna. Ing. Mojmír Prídavok z Košíc sa rozhodol, že zostúpi do Smokovca nakúpiť tovar na oslavu. Na chatu sa už nevrátil. Bolo zlé počasie, a tak ostatní sa nazdávali, že sa rozhodol prečkať nepohodu v Smokovci. Keď sa horolezecký kurz po troch dňoch skončil, horolezci zostúpili do Smokovca a začali svojho druha hľadať. Nenašli ho. Večer udalosť nahlásili Horskej službe. V nedeľu sa začalo pátranie. Jedna skupina hľadala s pomocou lavínových sond horolezca v lavíne, druhá skupina pátračov vystupovala v rojnici hore dolinou. Mŕtveho muža našli pod záveternou stranou Ohniska (veľkého balvanu uprostred doliny). Keď sa traja pátrači vracali v pondelok po zvršky nebohého horolezca, v *Bráne* (zúženie nad dolinou, kade prechádza turistický chodník) objavili nosičské „krosná" s nabaleným tovarom. Chatár sa ani nedivil, že v piatok v zlom počasí nosič neprišiel na chatu. Zmienil sa, že v piatok na chatu mal prísť JUDr. Albín Timčák z Košíc, ale pravdepodobne ho zlé počasie od túry odradilo. Záchranári po týchto správach zostupovali na lyžiach dolinou do Smokovca. Na hranici lesa, v zasneženom koryte potoka, objavili mŕtveho Albína Timčáka. Neskôr sa dozvedeli, že nájdený muž pri Ohnisku nebol Ing. Mojmír Prídavok, ale, že to bol nosič zo Zbojníckej chaty Karel Krčál z Brna. Dvaja boli identifikovaní. Mojmír Prídavok stále chýbal. Po osemnástich dňoch pátrania bol nájdený pod Bránou v skalách pod Vareškovým plesom. Na hlave mal ranu po páde. Nik nezistil čo sa počas osudnej víchrice v doline odohrávalo.

V doline tragicky zomrel pracovník Horskej služby Eugen Šándory. Zahynul 7. mája 1969 pod troskami vrtuľníka Mi-4 neďaleko Zbojníckej chaty. Vrtuľník, počas pristávacieho manévru zachytil chvostovou časťou o terén.

Dňa 26. marca 2017 v popoludňajších hodinách počuli turisti volanie o pomoc od ženy, stála nad skalným prahom, cez ktorý údajne spadol jej priateľ. Ako neskôr zistili 22 ročný Slovák po páde zomrel. Pre nepriaznivé počasie nemohol zasiahnuť záchranný vrtuľník, preto sa na pomoc vydala horská služba. Na pomoc sa vybral aj dobrovoľný záchranár HZS, pracovník Zbojníckej chaty, ku ktorému sa pridal 28 ročný člen personálu Zbojníckej chaty. Ten po ceste na miesto nešťastia nešťastne spadol na zľadovatenom teréne a zraneniam na mieste podľahol. Ženu, priateľku 22 ročného turistu, zachránila horská služba.

Turistika
---------

* modro značkovaný turistický chodník z Tatranskej Lomnice prechádza Studenou dolinou popri Vodopádoch Studeného potoka a vedie celou dolinou do záveru na vysokohorský priechod Prielom (2 288 m n. m.) na Lysú Poľanu.
* Druhou, turisticky ťažkou cestou, je  žltý chodník, ktorý vychádza od Zbojníckej chaty, prechádza Zbojníckou pláňou popod južné steny Javorového štítu cez Strelecké polia a vystupuje do Priečného sedla. Odtiaľ sa schádza na Téryho chatu. Priechod je jednosmerný – z Téryho chaty na Zbojnícku chatu.
* Tretia cesta vedie zo Starého Smokovca na Hrebienok, potom po Tatranskej magistrále ponad Rainerovu chatu po  modrej značke do doliny.

Galéria
-------

* Veľká Studená dolina. Javorové štíty, Ostrý štít, Široká veža, Ľadový štít, Prostredný hrotVeľká Studená dolina. Javorové štíty, Ostrý štít, Široká veža, Ľadový štít, Prostredný hrot
* Veľká Studená dolina a Veľký Studený potokVeľká Studená dolina a Veľký Studený potok
* Veľká Studená dolina s dominantnými Javorovými štítmiVeľká Studená dolina s dominantnými Javorovými štítmi
* Zbojnícka chataZbojnícka chata
* Pohľad od výstupu smerujúcemu k Vareškovému plesuPohľad od výstupu smerujúcemu k Vareškovému plesu

Referencie
----------

1. 1 2 3 4  BOHUŠ, Ivan. *Od A po Z o názvoch Vysokých Tatier*. 1. vyd. Tatranská Lomnica : ŠL TANAPu, 1996. ISBN 80-967522-7-8. S. 457.
2. ↑  PARYSKI, Witold Henryk. *Tatry Wysokie. Przewodnik taternicki. Część XIV. Warzęchowe Turnie – Zawracik Rówienkowy.*. Varšava : Sport i Turystyka, 1971. S. 160-182. (po poľsky)
3. ↑  ANDRÁŠI, Július. Veľká Studená dolina. *Tatry*, roč. XXXII, čís. 2, s. 26-27.
4. ↑  SVETOŇ, Pavol. *Vrtuľníky nad Tatrami*. 1. vyd. Martin : Matica slovenská, 2009. ISBN 978-80-8115-010-4. S. 230.
5. ↑  Tragédia vo Veľkej Studenej doline – Horská záchranná služba
6. ↑  ADAMEC, Vladimír; ROUBAL, Radek. *Turistický sprievodca Vysoké Tatry*. 1.. vyd. Bratislava : Šport, 1972. 182 s. 77-002-72.

Iné projekty
------------

Commons
* Spolupracuj na Commons Commons ponúka multimediálne súbory na tému **Veľká Studená dolina**

Externé odkazy
--------------

* Poloha na turistickej mape

| * z
* d
* u
Doliny Tatier |
| --- |
| Východné Tatry | 
* Barania dolinka
* Barania kotlina
* Batizovská dolina
* Belianska dolina
* Bielovodská dolina
* Cmiter
* Červená dolina (Bielovodská dolina)
* Červená dolina (Dolina Zeleného plesa)
* Čierna dolina
* Dlhá kotlina
* Dolina Bielej vody kežmarskej
* Dolina Bielych plies
* Dolina Bieleho Potoka
* Dolina Veľkej hučavy
* Dolina Malej hučavy
* Dolina Zeleného plesa
* Dolina siedmich prameňov
* Dolinka nad Vareškovým plesom
* Dolinka pod Sedielkom
* Dolinka pod Váhou
* Dračia dolinka
* Furkotská dolina
* Garajova dolina
* Gerlachovský kotol
* Hincova kotlina
* Hlinská dolina
* Huncovská kotlina
* Jahňací kotol
* Javorová dolina
* Javorinka
* Kačacia dolina
* Kobylia dolina
* Kolová dolina
* Kotlina
* Kotlina Žabích plies
* Kotlina Ľadového plesa
* Kotlina Piatich spišských plies
* Kotlinka pod bránami
* Kotlinka pod sedlom
* Kotlinka pod Snehovým štítom
* Kôprová dolina
* Kvetnica
* Ľadová dolinka
* Litvorový žľab
* Lievikový kotol
* Litvorová dolina
* Malá Studená dolina
* Malá Zmrzlá dolina
* Medená kotlina
* Mengusovská dolina
* Mlynická dolina
* Monkova dolina
* Nefcerka
* Pavúčia dolina
* Piargová dolinka
* Predné Meďodoly
* Rovienková kotlina
* Rovienky
* Rozpadliny
* Rumanova dolinka
* Satania dolinka
* Skalnatá dolina
* Slavkovská dolina
* Spismichalova dolina
* Strelecké polia
* Strelecká kotlina
* Studená dolina
* Suchá dolina (javorová)
* Suchá dolina (važecká)
* Svišťová dolina
* Svišťovská dolina
* Široká dolina
* Špania dolina
* Štôlska dolina
* Temnosmrečinská dolina
* Tichá dolina
* Turkova dolina
* Ťažká dolina
* Važecká dolina
* Velická dolina
* Veľká Studená dolina
* Volia kotlinka
* Valentkova dolina
* Veľké Licierovo
* Veľká Zmrzlá dolina
* Zadné Meďodoly
* Zamrznutý kotol
* Zbojnícka pláň
* Zelená dolina
* Zlomiská
* Žabia Javorová dolina
* Žabia Bielovodská dolina
* Žabia dolina mengusovská
* Železná kotlina (Zlomiská)
* Železná kotlina (bielovodská)

 |
| Poľská strana Tatier | 
* Dolina Białki
* Dolina Bystrej
* Dolina Czarnego Dunajca
* Dolina Filipka
* Dolina Chochołowska
* Dolina Suchej Wody Gąsienicowej
* Dolina Kościeliska
* Dolina Lejowa
* Dolina Olczyska
* Dolina Kasprowa
* Dolina Iwaniacka
* Dolina Białego
* Dolina Miętusia
* Dolina Długa
* Dolina Kondratowa
* Dolina Pańszczyca
* Dolina Pięciu Stawów Polskich
* Dolina Roztoki
* Dolina Rybiego Potoku
* Dolina Starorobociańska
* Dolina Tomanowa
* Dolina Waksmundzka
* Dolina za Mnichem
* Dolina Czarna Gąsienicowa
* Dolina Gąsienicowa
* Dolina Jaworzynka
* Dolina Dudowa
* Dolina Strążyska
* Dolina Małej Łąki

 |
| Západné Tatry | 
* Bystrá dolina
* Jamnícka dolina
* Jalovecká dolina
* Kamenistá dolina
* Račkova dolina
* Roháčska dolina
* Spálená dolina

 |